„ Það er mjög alvarlegt að gera þetta og við erum að skoða málið . Þetta er inni í skógi og það er tilræði við almannahagsmuni að gera svona , “ segir Þórður Sigurðsson , varaslökkviliðsstjóri í Borgarbyggð , í samtali við mbl.is . Hann staðfestir að eldur hafi verið kveiktur á tjaldsvæði í Selskógi í nótt . Vísir greindi frá því fyrir stuttu að varðeldur hefði verið kveiktur á tveimur stöðum í Skorradal , annars vegar á fjöruborði við Skorradalsvatn og hins vegar á tjaldsvæðinu . Það sýni myndir á samfélagsmiðlum . Í samtali við mbl.is segir Þórður hins vegar að ekki hafi verið um að ræða reyk frá varðeldi í fjörunni við Skorradalsvatn heldur hafi hitaveitulögn farið í sundur þar og gefið frá sér reyk . Hann staðfestir aftur á móti að varðeldur hafi verið kveiktur á tjaldsvæðinu í Selskógi . Þórður var á tjaldsvæðinu ásamt lögreglu þegar mbl.is náði tali af honum og sagði að búið væri að kanna málið . „ Þetta voru ungir krakkar og þetta var bara óvitaskapur . Það var fólk þarna í kring og þau bentu þeim á að þetta væri ekki í lagi og eldurinn var slökktur strax í kjölfarið , “ sagði hann . Hann tók þó fram atvikið væri alvarlegt enda þurfi lítið til að eldurinn breiðist út og valdi gróðureldum þar sem allur gróður sé skraufþurr eftir mikla þurrka á svæðinu . Greint var frá því fyrr í vikunni að vegna langvarandi þurrka hafi óvissustigi almannavarna verið lýst yfir á Vesturlandi . Slökkvistöðvar í Borgarnesi , Hvanneyri , Reykholti og Bifröst tóku þátt í sameiginlegri æfingu vegna ástandsins á föstudag og voru slökkviliðsmenn settir á aukabakvakt um helgina .